Wysiging oor kosaflewering versoekArgieffoto (Foto: Kai Pilger/Pixabay) Die Demokratiese Alliansie versoek dat afsonderingsriglyne wat kos- en kruideniersaflewering betref, gewysig moet word. Manny De Freitas, die DA se skaduminister van toerisme, het gesê sy party gaan Mmamoloko Kubayi-Ngubane, die minister van vervoer, skriftelik versoek om dringend met haar kollegas te vergader om die riglyne tydens algehele landswye afsondering te wysig om kos- en kruideniersaflewering as ŉ noodsaaklike diens in te sluit. “Alhoewel aanhangsel B van die riglyne ‘enige kosproduk’ as ŉ noodsaaklike item aandui en ‘die vervaardiging van en verkope van kosprodukte’ as ŉ noodsaaklike diens beskou word, maak die riglyne nie voorsiening vir persone wat fisies nie in staat is om plekke te besoek wat kos verskaf nie,” het De Freitas verduidelik. “Daar is talle persone wat in hul huise vasgekluister is, vir watter rede ook al, en van kosafleweringsdienste en aanlyn afleweringsdienste gebruik maak – nie as ŉ luukse nie, maar as ŉ noodsaaklikheid.” Die DA is van mening dat restaurante toegelaat moet word om hul kombuise oop te hou vir kitskosaflewering en oplaai binne die riglyne wat vir higiëne gestel is – terwyl hul sitareas gesluit bly. “Kos- en kruideniersafleweringsdienste soos UberEats, Mr. D of dienste wat deur restaurante self aangebied word, moet dus ook toegelaat word om met hul bedrywighede voort te gaan,” het De Freitas bygevoeg. “Dit is logies dat restaurante hul sitareas moet sluit omdat die virus moontlik só kan versprei. Dit is egter nie logies dat die riglyne, soos gepubliseer in die Staatskoerant deur die departement van samewerkende regering en tradisionele sake, nie vergunning maak vir kosaflewering terwyl Suid-Afrikaners by die huis moet bly nie.” De Freitas meen as kosaflewering toegelaat word, sal dit boonop ook die beweging van mense na en van winkels verhoed en seker maak dat die restaurantbedryf winsgewend bly as ŉ ekonomiese aandrywer. “Die DA is ook besorg oor die gemengde boodskappe van die regering, aangesien die betrokke ministers klaarblyklik nie uit dieselfde mond praat wat kosaflewering betref nie. Ebrahim Patel, minister van handel en nywerheid, het Dinsdag tydens die perskonferensie van die nasionale beheerraad gesê ‘diegene wat bystand lewer om kos en ander noodsaaklike items by mense se huise aflewer …’ moet op die lys geplaas word van noodsaaklike dienste. Minister Kubayi-Ngubane het egter terselfdertyd gesê aflewering van kos by huise is nie toelaatbaar nie. Hierdie dubbelsinnighede plaas druk op die afsonderingsproses. Die DA versoek minister Kubayi-Ngubane om ernstig dié belangrike wysigings te oorweeg wat betref kos- en kruideniersaflewering, omdat dit Suid-Afrikaanse restaurante aan die gang sal hou en diegene sal help wat permanent in hul huise vasgekluister is.” Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.